<classify> Yanga, Simba, Azam na Mtibwa Sugar ndio zimeendelea kushika nafasi nne za juu tangu raundi ya kwanza, jambo ambalo karibu misimu yote huwa hivyo. Aidha, katika timu zilizopanda daraja msimu huu, Majimaji na Toto Africans ndizo zimeonekana kujikongoja na kuanza kutoa ushindani katika raundi hizo tatu za mwanzo.Timu nyingine ngeni kwenye ligi hiyo ni Mwadui na African Sports lakini tofauti na ilivyotarajiwa kwamba itatoa ushindani, imeshindwa kudhihirisha hilo katika raundi tatu za mwanzo.Kabla ya kuanza kwa ligi, kocha wa Mwadui, Jamhuri Kihwelo Julio alitamba kuzichachafya timu pinzani kwa vile timu yake inaundwa na wachezaji wengi wazoefu waliocheza ligi wakiwa na timu mbalimbali.Mpaka sasa, vinara wa Ligi hiyo Yanga, Simba, Azam na Mtibwa Sugar ndizo zilizoshinda mechi zote tatu huku Majimaji, Ndanda, Toto, Mgambo Shooting, Mbeya City, Mwadui, Stand United, Kagera Sugar na Prisons zikishinda mechi moja moja na Coastal, African Sports na JKT Ruvu zikishindwa kuvuna pointi.Coastal ina pointi moja baada ya kupata sare ya bila kufungana dhidi ya Toto African juzi. Mbeya City ambayo ilianza ligi kwa kishindo baada ya kumaliza ya tatu msimu wa kwanza na msimu uliopita kumaliza ya nne, haijaanza vizuri baada ya kupoteza mechi mbili na kushinda moja, hali inayoonesha ugumu mbele ya safari yake.Kwa upande wa timu zoefu kwenye ligi bado zina mwenendo wa kusuasua katika mechi hizo tatu zilizopita huku JKT Ruvu ikionekana kufanya vibaya zaidi baada ya kupoteza mechi zote tatu. Mechi za raundi ya nne mwishoni mwa wiki hii zinatarajiwa kuwa na mvuto wa kipekee hasa kutokana na mwenendo wa mechi zilizopita za timu hizo.Simba itakuwa mwenyeji wa Yanga kwenye Uwanja wa Taifa Dar es Salaam, mechi inayotabiriwa kuwa ya vuta nikuvute kutokana na timu hizo kukutana zikitoka kushinda mechi zote tatu, tofauti na ilivyokuwa msimu uliopita ambapo Yanga ilifanya vizuri katika mechi zilizopita lakini ikafungwa na mtani wake huyo.Hakuna ubishi kwamba katika timu hizo, Yanga imefanya usajili mzuri zaidi na inapewa nafasi kubwa ya kutwaa tena ubingwa, matokeo ya ushindi wa mechi tatu mfululizo kwa Simba yamewashangaza wengi kwa vile haikuwa matarajio ya wapenda soka wengi.Kocha wa Simba Dylan Kerr anasema kwa sasa timu yake iko tayari kuifunga timu yoyote na hana wasiwasi kuibuka na ushindi Jumamosi. Tambo kama hizo pia zimetolewa na kocha wa Yanga Hans van Pluijm.Coastal Union itakuwa na Mwadui Mkwakwani Tanga, mechi ambayo kila upande utataka kushinda baada ya wagosi kutoka sare na Mwadui kufungwa na Azam mwishoni mwa wiki iliyopita. Mgambo ikiwa nafasi ya nane kwenye msimamo na pointi nne itacheza na Prisons iliyo nafasi ya 13.Timu zote hizi zilishinda mechi zilizopita na hivyo kutaka kuendeleza ushindi na kujiweka vizuri. Timu iliyo mkiani JKT Ruvu itakuwa na kibarua dhidi ya Stand United kwenye uwanja wa Karume Ilala ikiwania kukwepa kipigo baada ya kuchapwa mabao 4-1 na Yanga mwishoni mwa wiki iliyopita.Aidha, Mtibwa Sugar itakuwa Manungu kumenyana na Majimaji, ikitaka kuendeleza rekodi ya ushindi huku Majimaji ikiwania kufuta matokeo ya kufungwa bao 1-0 na Mgambo Shooting mwishoni mwa wiki iliyopita. Kagera Sugar itacheza na Toto, African Sports ambayo haijaonja ushindi.  <topic>: MICHEZO 